Pranešimas, kuriuo iš dalies keičiamas pranešimas apie antisubsidijų tyrimo dėl importuojamų Egipto kilmės ištisinių gijų stiklo pluošto produktų inicijavimą

(2020/C 48/11)

2019 m. birželio 7 d. Komisija paskelbė pranešimą apie antisubsidijų tyrimo dėl importuojamų Egipto kilmės ištisinių gijų stiklo pluošto produktų inicijavimą (1) (toliau – 2019 m. birželio 7 d. pranešimas). 2019 m. birželio 7 d. pranešimo 3 skirsnyje Komisija aiškiai nurodė pasiliekanti teisę ištirti kitas atitinkamas subsidijas, kurios gali būti nustatytos atliekant tyrimą. Atlikdama tyrimą Komisija nustatė atitinkamų subsidijų, kurios nebuvo įtrauktos į tą pranešimą, papildomų įrodymų. Todėl pagal Europos Parlamento ir Tarybos reglamento (ES) 2016/1037 (2) (toliau – pagrindinis reglamentas) 10 straipsnio 7 dalį Komisija mano, kad šias subsidijas tikslinga įtraukti į šio tyrimo aprėptį ir atitinkamai iš dalies pakeisti 2019 m. birželio 7 d. pranešimą. Išsamesnės informacijos galima rasti pastaboje prie suinteresuotosioms šalims susipažinti skirtos bylos.

1. Papildomos tiriamos subsidijos

Atitinkama 2019 m. birželio 7 d. pranešimo 3 skirsnio dalis suformuluota taip:

„Pareiškėjo teigimu, be Egipto Vyriausybės suteiktų tiesioginių subsidijų Egipto tiriamojo produkto gamintojams taip pat taikomos subsidijos, kurias Egipto Vyriausybė suteikia tiesiogiai arba per Egipto subjektus Egiptui bendradarbiaujant su Kinijos Liaudies Respublika ir siekiant paskatinti investicijoms specialioje ekonominėje zonoje (Kinijos ir Egipto Sueco ekonomikos ir prekybos bendradarbiavimo zonoje). Skunde pateikta įrodymų, kad Kinijos ir Egipto Vyriausybės sudarė bendradarbiavimo susitarimus, taip pat kad Kinijos valstybinės arba valstybės kontroliuojami subjektai Egipto valstybiniams bankams teikė paskolas. Atsižvelgdamas į šių susitarimų ir paskolų tikslus, skundo pateikėjas teigia, kad tokios paskolos yra naudingos Kinijos eksportuojančiam gamintojui Egipte.

Skundo pateikėjas taip pat tvirtina įtariantis, kad minėtos priemonės prilygsta subsidijavimui, nes jas taikydama Egipto Vyriausybė (įskaitant viešąsias įstaigas) teikia finansinę paramą, o tiriamąjį produktą eksportuojantys gamintojai gauna naudos. Tvirtinama, kad jos teikiamos tik tam tikroms įmonėms, pramonės šakoms ar įmonių grupėms ir (arba) priklauso nuo to, ar vykdomas eksportas, todėl yra konkrečios ir kompensuotinos. Atsižvelgiant į tai, tariamos subsidijų sumos atrodo reikšmingos Egiptui.“

Atliekant tyrimą nustatyta papildomų įrodymų, susijusių su lengvatinės politikos paskolų finansiniais srautais, kurie nebuvo nurodyti 2019 m. birželio 7 d. pranešimo 3 skirsnyje. Visų pirma, atlikdama tyrimą Komisija nustatė, kad be skunde paminėtų paskolų, kurios buvo suteiktos eksportuojantiems gamintojams per Egipto valstybinius bankus, Kinijos valstybiniai arba valstybės kontroliuojami subjektai suteikė paskolas tiesiogiai vieninteliam Egipto eksportuojančiam gamintojui ir netiesiogiai per su juo susijusias bendroves, įsisteigusias Kinijos Liaudies Respublikoje. Kadangi šis lengvatinis finansavimas gali būti priskiriamas Egipto Vyriausybei, Komisija taip pat turi jį ištirti per vykdomus tyrimus.

Atliekant tyrimą taip pat paaiškėjo, kad Egipto Vyriausybės ir Kinijos Liaudies Respublikos Vyriausybės tarpusavio bendradarbiavimas galėjo turėti įtakos ne tik lėšų pervedimui lengvatinio skolinimo sąlygomis (pavyzdžiui, suteikiant žemę už mažesnį nei pakankamą atlygį), bet ir kitai subsidijavimo praktikai. Šį aspektą Komisija toliau nagrinės šiame tyrime.

Todėl pagal pagrindinio reglamento 10 straipsnio 7 dalį 2019 m. birželio 7 d. pranešimas iš karto po pirmiau cituojamo teksto papildomas šiuo tekstu:

„Per tyrimą Komisija nustatė papildomų įrodymų, kad Kinijos valstybiniai arba valstybės kontroliuojami subjektai teikė lengvatinės politikos paskolas tiesiogiai „Jushi Egypt“ ir (arba) netiesiogiai per „Jushi Egypt“ patronuojančiąją bendrovę Kinijos Liaudies Respublikoje.

Dėl šių paskolų Komisija nustatė įrodymų, kad jos susijusios su finansine parama, kuri gali būti priskiriama Egipto Vyriausybei, ir suteikia naudos tiriamąjį produktą eksportuojančiam gamintojui. Manoma, kad jos teikiamos tik tam tikroms įmonėms, pramonės šakoms ar įmonių grupėms ir (arba) priklauso nuo to, ar vykdomas eksportas, todėl yra konkrečios ir kompensuotinos. Atrodo, kad šių paskolų sumos yra susijusios su dideliu subsidijavimu.

Atlikdama tyrimą Komisija taip pat nustatė kitus Egipto ir Kinijos Liaudies Respublikos bendradarbiavimo elementus, kurie gali būti svarbūs nagrinėjant kitą subsidijavimo praktiką, pavyzdžiui, žemės suteikimą už mažesnį nei pakankamą atlygį.“

2. Procedūriniai klausimai

2.1. Subsidijavimo nustatymo procedūra: eksportuojantys gamintojai

Pagal pagrindinio reglamento 10 straipsnio 7 dalį visos suinteresuotosios šalys, susijusios su šių subsidijų įtraukimu į tyrimo aprėptį (įskaitant Kinijos Liaudies Respublikos Vyriausybę), raginamos raštu pareikšti savo nuomonę, pateikti informaciją ir su šiomis subsidijomis susijusius patvirtinamuosius dokumentus. Atsižvelgiant į tai, kad naujų subsidijų tyrimo aprėptis yra ribota, pastabas dėl šių subsidijų dabartiniame antisubsidijų tyrime Komisija turėtų gauti per 15 dienų nuo šio pranešimo paskelbimo Europos Sąjungos oficialiajame leidinyje dienos.

Siekdama gauti informacijos, kurią mano esant reikalingą su šiomis naujomis subsidijomis susijusiam tyrimui, Komisija prašys Egipto ir Kinijos Liaudies Respublikos valdžios institucijų, taip pat „Jushi Egypt“ ir su juo susijusių bendrovių Kinijos Liaudies Respublikoje pateikti papildomos informacijos. Atsakymai į šiuos prašymus turi būti pateikti per 15 dienų nuo šio pranešimo paskelbimo dienos. Šių prašymų kopiją galima rasti suinteresuotosioms šalims susipažinti skirtoje byloje.

Pagrindinių su šiomis subsidijomis susijusių elementų santrauką galima rasti suinteresuotosioms šalims susipažinti skirtoje byloje.

Egipto vyriausybė pakviesta dalyvauti konsultacijose.

2.2. Klausymai

Pagal pagrindinio reglamento 10 straipsnio 12 dalį visos suinteresuotosios šalys taip pat gali prašyti, kad Komisija jas išklausytų per 15 dienų nuo šio pranešimo paskelbimo Europos Sąjungos oficialiajame leidinyje dienos.

Šiame tyrime toliau taikomas 2019 m. birželio 7 d. pranešimo 5.7 skirsnyje nustatytas klausymų tvarkaraštis.

2.3. Kiti procedūriniai klausimai

Šiam tyrimui, jei tinkama, toliau taikomos kitos procedūrinės taisyklės, nurodytos 2019 m. birželio 7 d. pranešimo 3, 4, 5, 6, 7, 8, 9, 10, 11 ir 12 skirsniuose.

(1) OL C 192, 2019 6 7, p 30.

(2) 2016 m. birželio 8 d. Europos Parlamento ir Tarybos reglamentas (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (OL L 176, 2016 6 30, p. 55).